b'\n_START_ARTICLE_\n50 Cent\n_START_SECTION_\n\xc5\xbdivotopis\n_START_PARAGRAPH_\nPravim imenom Curtis James Jackson III, ro\xc4\x91en je u ju\xc5\xbenom dijelu njujor\xc5\xa1kog kvarta Queens. Odrastao je bez oca, a majka mu je ubijena kada je imao sedam godina. Od tada je \xc5\xbeivio sa bakom i djedom. \xc5\xbdivotni san mu je bio baviti se boksom, a za to vrijeme od dvanaeste godine je po\xc4\x8deo dilati kokain. Prvi put je uhi\xc4\x87en s petnaest godina kada je policija kod njega na\xc5\xa1la vatreno oru\xc5\xbeje i kokain. 1994. je ponovno uhi\xc4\x87en zbog posjedovanja heroina, kokaina i oru\xc5\xbeja. Bio je osu\xc4\x91en na devet godina zatvorske kazne, ali je odradio u te\xc5\xbeim uvjetima 6 mjeseci. Ime "50 Cent" uzeo je od Kelvin Martina, brooklynskog plja\xc4\x8dka\xc5\xa1a iz 1980._NEWLINE_50 Cent je krajem 1990-tih prvi puta bio na rubu nacionalne slave. Rap produkcijski tim Trackmasters iz etikete Sony/Columbia Records su 1999. po\xc4\x8deli suradnju s 50 Centom. Mlad i uglavnom nepoznat rapper iz Queensa snimio je pjesmu "How to Rob". U toj je pjesmi 50 Cent detaljno odrepao plja\xc4\x8dku slavnih rap glazbenika Master P i Timbalanda. Pjesma je postala hit, a Trackmastersi i 50 Cent krenuli su na snimanje njegovog debi albuma "Power of the Dollar" za etiketu Columbia. Osim tog albuma snimili su i singl "Thug Love" s Destiny\'s Child._NEWLINE_Ubrzo nakon toga nesretan splet okolnosti onemogu\xc4\x87io je njegov proboj na sceni: bootleg izdanje albuma izazvalo je nevolje s etiketom Columbia. Potom je 24. svibnja 2000. 50 Cent ustrijeljen 9 puta ispred bakine ku\xc4\x87e, povod toga je bila njegova pjesma "Ghetto Qu ran". Ustrijeljen je u \xc5\xa1aku, ruku, obje noge, kuk, prsa i lijevi obraz. Columbia je ve\xc4\x87 bila objavila singl "Thug Love", no album Power of the Dollar povukla je s tr\xc5\xbei\xc5\xa1ta i raskinula ugovor s ranjenim reperom. Sljede\xc4\x87ih je nekoliko godina 50 Cent snimio desetak underground snimki s producentom Sha Money XL. Te su snimke brzo po\xc4\x8dele kru\xc5\xbeiti New Yorkom na kompilacijama koje su se prodavale na crnom tr\xc5\xbei\xc5\xa1tu CD-a. 50 Cent je izazvao prili\xc4\x8dan \xc5\xbeamor svojim snimkama. \xc5\xbdamor je postao toliko jak da je do\xc5\xa1lo do rata izme\xc4\x91u velikih izdava\xc4\x8da kao \xc5\xa1to su J, Universal i Jive. Usko\xc4\x8dio je Eminem koji je ponudio 50 Centu milijun dolara da potpi\xc5\xa1e ugovor za njegovu etiketu._NEWLINE_50 Centa je privukla njegova reputacija i reputacija Dr. Drea, a ne ponu\xc4\x91eni novac. Ubrzo nakon potpisivanja ugovora 50 Cent je u\xc5\xa1ao u studio s Eminemom i Dreom kako bi snimio pjesme za predstoje\xc4\x87e izdanje. "Get Rich or Die Tryin\'" objavljen je po\xc4\x8detkom 2003. i no\xc5\xa1en uspjehom singla "In da Club" ubrzo postao platinasta senzacija, dosegnuv\xc5\xa1i milijun prodanih primjeraka u svega tjedan dana. To je bio do danas njegov najuspje\xc5\xa1niji album s prodanih 12 milijuna primjeraka u svijetu, od toga ih je 8 milijuna samo u SADu. Mediji su spremno prigrlili novu rap zvijezdu i njenu sumnjivu pro\xc5\xa1lost, a 50 Cent je nastavio s aktivnostima, \xc5\xbeele\xc4\x87i do kraja iskoristiti svojih pet minuta._NEWLINE_2003. mu je Interscope dodijelio vlastitu etiketu "G-Unit Records", na nju je potpisao \xc4\x8dlanove G-Unita: Lloyd Banks, Young Buck i Tony Yayo. Objavio je album svoje grupe G-Unit krajem iste godine, a uskoro potom i vlastitu modnu marku. Danas je G-Unit jedna od najpoznatijih rap grupa na svijetu._NEWLINE_Tijekom 2004. pomogao je u pokretanju karijere The Game-u, kratkotrajnom \xc4\x8dlanu G-Unita. Drugi samostalni album, The Massacre pojavio se na tr\xc5\xbei\xc5\xa1tu po\xc4\x8detkom o\xc5\xbeujka 2005. Rekordno je prodao 1.14 milijuna primjeraka u samo 4 dana. Ostao je na poziciji #1 na "Billboard 200" \xc5\xa1est tjedana. Postao je prvi solo izvo\xc4\x91a\xc4\x8d na svijetu s tri pjesme na "Billboard top five", "Candy Shop", "Disco Inferno" i "How We Do". U svijetu je dosad prodao 11 milijuna primjeraka._NEWLINE_U rujnu 2007. je u prodaju pu\xc5\xa1ten tre\xc4\x87i samostalni album "Curtis", koji je inspiriran s njegovim djelima prije Get Rich or Die Tryin. Album je u prvom tjednu prodao 691, 000 primjeraka. Najve\xc4\x87a konkurencija Curtisu je bio Kanye West-ov album zvan "Graduation". Curtis je samo u SADu prodao preko 3 milijuna primjeraka, a diljem svijeta preko 5 milijuna primjeraka._NEWLINE_Trenutno \xc5\xbeivi u vili u Connecticutu koja je prije pripadala boksa\xc4\x8du Mike Tysonu. Danas ju je stavio na prodaju po 18 milijuna dolara kako bi se preselio bli\xc5\xbee desetogodi\xc5\xa1njem sinu Marquise-u koji \xc5\xbeivi na Long Islandu s 50 Centovom biv\xc5\xa1om curom. Na dan 12. listopada 2007. gradona\xc4\x8delnik Bridgeporta je u Connecticutu proglasio "50 Cent Curtis Jackson Day".\n_START_SECTION_\nKoncert u Zagrebu\n_START_PARAGRAPH_\nU sklopu "Curtis World Tour-a", 3. prosinca 2007. odr\xc5\xbeao je koncert u Domu sportova u Zagrebu. Predgrupe su bile Connect, DBP, Neki Daniels, Stoka, Nered i Jasna Zloki\xc4\x87. Gosti koncerta bili su Lloyd Banks i Tony Yayo.'